SL Uradni list Evropske unije C 250/7

Pomembno obvestilo zavodom za pokojninsko zavarovanje, ki delujejo na področju pokojninskega varčevanja („tretji steber“)

(2008/C 250/04)

Vse javne in zasebne zavode, ki zagotavljajo storitve na področju dodatnega pokojninskega zavarovanja na podlagi prostovoljnih prispevkov, seznanjamo z možnostjo, ki jo v zvezi s tem ponuja sprememba člena 12 Priloge VIII h Kadrovskim predpisom za uradnike Evropskih skupnosti z Uredbo (ES, Euratom) št. 723/2004, ki jo je Svet sprejel 22. marca 2004 (UL L 124, 27.4.2004, str. 1).

Medtem ko so se lahko pred to spremembo osebi, ki odide iz institucije Skupnosti, ne da bi pridobila pravico do starostne pokojnine, na podlagi „odpravnine“ izplačale pokojninske pravice, pridobljene med njeno zaposlitvijo pri Skupnostih, mora ta oseba v skladu z novimi določbami najpogosteje zaprositi za prenos svojih pravic na novi pokojninski sistem ali zasebno zavarovalnico ali pokojninski sklad.

Z zgoraj navedeno uredbo so bile uvedene tudi druge spremembe Kadrovskih predpisov, med drugim oblikovanje nove kategorije nestalno zaposlenih, to je kategorije pogodbeno zaposlenih.

Zaradi teh dveh sprememb in ker je trajanje pogodbene zaposlitve načeloma omejeno, so številni nekdanji zaposleni začeli iskati pokojninske zavode, ki bi lahko prevzeli in trajno upravljali pokojninske pravice, ki so jih ti zaposleni pridobili v času zaposlitve pri Skupnostih.

Čeprav imajo te osebe v skladu s členom 11(1) Priloge VIII h Kadrovskim predpisom možnost, da navedene pravice prenesejo na pokojninski(-e) sistem(-e), v katerega(-ih) so vključeni na podlagi novih poklicnih dejavnosti, ki so jih začeli opravljati po končani zaposlitvi pri Skupnostih, včasih to zanje ni enostavno. Hkrati pa imajo zadevne osebe znatne težave pri iskanju zasebnega pokojninskega zavoda, ki bi zagotovil spoštovanje štirih pogojev ((i) do (iv)), naštetih v členu 12(1)(b) Priloge VIII h Kadrovskim predpisom, in sicer:

(i) ne bo vračila kapitala;

(ii) mesečni dohodek se bo izplačeval najprej po 60. in najkasneje po 65. letu starosti;

(iii) vključene so določbe glede vsote, ki se mora izplačati po smrti upravičenca, ali družinskih pokojnin;

(iv) prenos v drugo zavarovalnico ali drug sklad se dovoli samo, če tak sklad izpolnjuje pogoje, določene v točkah (i), (ii) in (iii).

Eden od razlogov za težave, s katerimi se srečuje nekdanje pogodbeno osebje, je verjetno ta, da pokojninski zavodi ne vedo, da obstaja ta posebna določba Kadrovskih predpisov za uradnike Evropskih skupnosti, in ne poznajo njenih morebitnih posledic. V zvezi s tem je treba poudariti, da gre pri navedenih kadrovskih predpisih, kakor je navedeno zgoraj, za uredbo Sveta, ta pa se kot taka neposredno uporablja v vseh državah članicah, ne da bi bil potreben kakršen koli nacionalni predpis.

Da bi Komisija svojemu (nekdanjemu) osebju olajšala iskanje zavoda, na katerega bi lahko preneslo pokojninske pravice, pridobljene med zaposlitvijo pri Skupnostih, želi oblikovati seznam pokojninskih zavodov, ki bi zgoraj navedenim osebam ponudili pogodbe pokojninskega varčevanja v skladu z zgoraj navedenimi pogoji.

V vednost naj navedemo, da je 1. septembra 2008 pri službah Komisije na prenos na pokojninski zavod čakalo več kot 1 500 primerov pokojninskih pravic. Povprečni znesek za prenos, izračunan na podlagi zadevnih primerov, znaša približno 18 000 EUR. Poleg tega znaša število osebja, ki letno odide iz vseh institucij Skupnosti in mora opraviti prenos pokojninskih pravic, ki jih je pridobilo med navedeno zaposlitvijo, približno 900.

Pokojninski zavodi, ki želijo biti vključeni na seznam, ki bo informativno dan na voljo nekdanjim zaposlenim pri Evropskih skupnostih, morajo Evropski komisiji predložiti zahtevek, ta pa mora vsebovati:

— uradno izjavo, ki potrjuje, da se pokojninski zavod po eni strani zavezuje, da bo za vse zneske pokojninskih pravic, prenesenih v ta okvir, spoštoval štiri pogoje ((i) do (iv)), ki jih določa člen 12(1)(b) Priloge VIII h Kadrovskim predpisom za uradnike Evropskih skupnosti, po drugi strani pa v zvezi s tem olajšal izvajanje pravice do nadzora pristojnih organov Skupnosti,

— kopijo odobritve, ki jo izda nacionalni organ, pristojen za finančni nadzor, kateremu je pokojninski zavod odgovoren,

— kopijo standardne pogodbe, ki se uporablja za pripravo posameznih pogodb, izrecno namenjenih trajnemu upravljanju prenesenih zneskov v skladu s členom 12(1)(b) Priloge VIII h Kadrovskim predpisom za uradnike Evropskih skupnosti,

— jasen opis morebitnih pogojev, ki se uporabljajo v zvezi s stalnim prebivališčem nekdanjega zaposlenega (po potrebi njegovih upravičencev/dedičev) ter veljajo ob podpisu pogodbe in/ali ob plačilih.

Dokumentacijo pošljite na naslov:

Commission européenne PMO 4 — secteur 3 Bureau 6/43 B-1049 Bruxelles

Za vse morebitne dodatne informacije se prav tako obrnite na zgornji naslov.

Priloga: kopija členov 11 in 12 Priloge VIII h Kadrovskim predpisom za uradnike Evropskih skupnosti.